**Čipka i ahat predstavljeni uz Svjetski dan turizma**

**Turistička zajednice grada Lepoglave i ove je godine sudjelovala u obilježavanju Svjetskog dana turizma, koje je održano na Korzu u Varaždinu u organizaciji Turističke zajednice Varaždinske županije.**

Uz Turističku zajednicu grada Lepoglave svoje su manifestacije, aktivnosti i autohtone proizvode predstavile i turističke zajednice s područja Varaždinske županije.

Varaždinci i njihovi gosti mogli su vidjeti raznoliku turističku ponudu lepoglavskog kraja s naglaskom na lepoglavsku čipku i lepoglavski ahat.

- Vesele nas ovakve promocije i rado smo se odazvali pozivu županijske turističke zajednice da zajedno obilježimo Svjetski dan turizma. Varaždincima i njihovim gostima predstavili smo lepoglavsku čipku i ugodno nas je iznenadio interes posjetitelja baš za čipku koja je prepoznata kao svjetska vrijednost nematerijalne kulturne baštine i od 2009. godine se nalazi na UNESCO-ovoj listi – rekla je **Ljubica Dubovečak**, direktorica Turističke zajednice grada Lepoglave dodavši kako je mnogo pitanja bilo i o lepoglavskom ahatu, ali i drugim posebnostima lepoglavskog kraja.

Zainteresirani građani kušali su i autohtone proizvode koje su ponudile druge turističke zajednice, a iskoristili su i priliku da se fotografiraju uz nezaobilazne Husarsku gardu, Ivanovce i Rudarsku četu.

Osim direktora turističkih zajednica na varaždinskom Korzu su bili i predsjednici turističkih zajednica i zamjenica varaždinskog župana Silvija Zagorec.

- Pozivam sve domaće, ali i strane goste da posjete Varaždinsku županiju, odnosno „Županiju s pričom“ da se uvjere u naše ljepote i bogatstvo sadržaja – rekla je zamjenica župana.

Lepoglavski gradonačelnik i predsjednik Turističke zajednice grada Lepoglave **Marijan Škvarić** također je na Korzu u Varaždinu razgovarao sa zainteresiranim građanima o bogatoj ponudi lepoglavskog kraja podsjetivši pritom kako se Svjetski dan turizma obilježava 27. rujna još od 1980. godine da bi se unutar međunarodne zajednice jačala svijest o turizmu i njegovom gospodarskom, sociološkom, kulturnom i političkom značaju te da je ove godine tema „Turizam i mir” uz poruku da je turizam instrument mira, razumijevanja i prijateljstva.

-Lepoglava je grad iznimno bogate kulturne baštine, a na toj vrijednoj ostavštini lepoglavskih pavlina Lepoglava temelji i svoju atraktivnu turističku ponudu i nove turističke sadržaje – naglasio je Marijan Škvarić, gradonačelnik Lepoglave.